(1898) Dair worden dit volk van wapene roepende al treckende na der plaetsen : ‘ Die stede gewonnen ! die stede gewonnen ! ’ Aldus suldy weten dat up dit pas Oudenairden van den here van Schoors gewonnen wert , ende bleven dair uptien tijt van den Gentoyseren doot wail IIIC man , so geslagen , so gedreinct ; ende dair wert groit goet binnen gevonden , Franssoys Ackerman toebehorende , ende tgherufte ghinck doe dat dair wael gevonden worden sijns gelts XVM franken .Dit gerufte spranck terstont in allen landen , hoe Oudenairden van den Franssoysen boven enen goeden bestande gestolen ende gewonnen was , dair die van Gendt sonderlinge zeer qualijken af tevreden waren , als wael reden was , want hem dit alremeest anghinck .Hieraf spraken sij tesamen , ende sloten te senden bij den hertoge van Bourgongen , ende hem te kennen te doen geven hoe hemluden Oudenairden afgelopen ende benomen ware boven ene goede , vaste , bezegelde vrede ende goet bestant , ende dat hijt hemluden dede wedergeven ende hebben , of anders moste hij selve wael bekennen dat sijn lude ende ondersaten voirsienlijken an hemluden tbestant gebroken hadden .